**Jumătate a trupului**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din tălpi până-n creştet mă-nveleşte glasul mamei.

N-ar fi ea scânteie dacă n-aş fi fost eu cerul legănat de ape.

Când mi se făcea dor de iarbă,

mă auzeam de sub învelişul inimii ei în mijlocul basmului.

Jumătate a trupului meu e mama, Cu cealaltă jumătate m-am privit într-o frunză de măr

şi eram floarea lui.

Celelalte flori mi-au ajuns la inimă; vor muri fără mine

dacă nu le învelesc cu aripi de înger să urce în oglinda cerului,

să curgă ninsori în fericirile celor care n-au fost înveliţi

din tălpi până în creştet de glasul mamei.

M-am gândit la frunză şi am înţeles

de ce m-am lăsat floare la umbra ei: în numele meu

regăsesc întotdeauna glasul mamei.